Idretten glemte folket
Det skal ikke så mye oppfinnsomhet for å tenke seg at de hadde valgt Oslo – om ikke norske politikere hadde lagt OL-søknaden død den 1. oktober i fjor. Etter at IOC-avgjørelsen er klar i morgen, kommer norske OL-tilhengere til å twitre henrykt om at «nå har dere OL-motstandere fått det som dere vil – vinterlekene i 2022 kommer til å gå i et land der de ikke respekterer menneskerettighetene». Men det norske folk ville ikke ha OL. Eliten ville ha det. LO-lederen, NHO-lederen, de fleste og mest kjente politikerne, våre gamle idrettsstjerner ... Alle skulle fortelle oss at vi måtte ha OL i 2022. At vi av og til må invitere verden til oss på store internasjonale idrettsmesterskap. Selvsikkerheten blant OL-tilhengerne vokste for hver dag. De følte at de hadde eliten og beslutningstakerne på sin side. Det virket som om de hadde fått signaler om at ting var i boks. At både Høyre og Ap var for lekene. Men på samme måte som Gro Harlem Brundtland hadde eliten med seg, men fikk folket mot seg i EU-avstemningen i 1994 (bare noen måneder etter «best Games ever» i det norske innlandet), glemte også idretten at du ikke kommer så langt uten folket, i hvert fall ikke i et demokrati. Og folkeviljen var klar: nei til OL. Høyres stortingsgruppe skjønte tegningen. Det var ikke mulig å si ja til noe som et så stort flertall i folket sa nei til. Vinter-OL i Norge hadde garantert blitt et eventyr. Det er en av de få arenaer i verden der Norge virkelig skinner. Sportsstjernene hadde sopt inn gullmedaljer, og smilende norske frivillige hadde gjort lekene til en fest også for de besøkende. Månedene etter det norske OL-nei’et har ikke gitt hverken OL-motstanderne eller tilhengerne rett: Thomas Bach har tilsynelatende et stort ønske om å utvikle IOC til en mer demokratisk organisasjon, og hovedstaden i Norge har store planer om å bygge flotte idrettsanlegg, til tross at det ikke blir noe Oslo-OL i 2022. Da reiser vi i stedet tilbake til Fugleredet i Beijing eller Medeo-banen utenfor Almaty.
I dag skal IOC-medlemmene velge mellom Beijing og Almaty som OL-arrangør i 2022.